b"\n_START_ARTICLE_\nSerhi Klymentjev\n_START_SECTION_\nUran alku ja vuodet Pohjois-Amerikassa\n_START_PARAGRAPH_\nKlymentjev oli H\xe2\x80\x99K Sokil Kiovan kasvatti. H\xc3\xa4n pelasi seurassa ensimm\xc3\xa4iset miesten pelins\xc3\xa4 Kansainv\xc3\xa4lisess\xc3\xa4 liigassa vain 17-vuotiaana kaudella 1992\xe2\x80\x931993. WHL-joukkue Medicine Hat Tigers varasi Klymentjevin 17. pelaajana CHL:n varaustilaisuudessa 1993. H\xc3\xa4n siirtyi joukkueeseen kaudeksi 1993\xe2\x80\x931994, jolloin Klymentjev oli Tigersin tehokkain puolustaja tehoilla 16+26=42. Buffalo Sabres varasi h\xc3\xa4net viidennell\xc3\xa4 kierroksella 121. pelaajana NHL:n varaustilaisuudessa 1994. Kaudella 1994\xe2\x80\x931995 Klymentjev oli Tigersin toiseksi paras pistemies Stacy Roestin j\xc3\xa4lkeen tehoilla 19+45=64, joilla h\xc3\xa4n sijoittui WHL:n puolustajien pistep\xc3\xb6rssiss\xc3\xa4 kuudenneksi. WHL-kautensa j\xc3\xa4lkeen Klymentjev siirtyi loppukaudeksi AHL-joukkue Rochester Americansin vahvuuteen._NEWLINE_Klymentjev pelasi kaikki Sabresin organisaatiossa viett\xc3\xa4m\xc3\xa4ns\xc3\xa4 kaudet kokonaan Americansissa, jossa varsinainen AHL:n tulokaskausi 1995\xe2\x80\x931996 toi h\xc3\xa4nelle 70 runkosarjaottelussa tehot 9+27=36 sek\xc3\xa4 19 playoff-ottelussa tehot 2+8=10. Klymentjev voitti kauden p\xc3\xa4\xc3\xa4tteeksi Calder Cupin. Kaudella 1996\xe2\x80\x931997 h\xc3\xa4n oli tehoilla 14+28=42 joukkueen eniten maaleja tehnyt puolustaja ja jakoi AHL:n puolustajien pistep\xc3\xb6rssin kymmenennen sijan Hershey Bearsin \xc3\x89ric Messierin ja Worcester IceCatsin Terry Virtuen kanssa. Kaudeksi 1998\xe2\x80\x931999 Klymentjev teki sopimuksen Philadelphia Flyersin kanssa. H\xc3\xa4n pelasi ainoastaan farmijoukkue Philadelphia Phantomsissa ja Klymentjev kaupattiin kesken kauden Nashville Predatorsiin, jonka organisaatiossa loppukausi eteni puolestaan IHL-joukkue Milwaukee Admiralsin paidassa.\n_START_SECTION_\nSiirtyminen Ven\xc3\xa4j\xc3\xa4lle\n_START_PARAGRAPH_\nKaudeksi 1999\xe2\x80\x932000 Klymentjev siirtyi Ven\xc3\xa4j\xc3\xa4lle Superliiga-joukkue Ak Bars Kazaniin. Kaudeksi 2000\xe2\x80\x932001 h\xc3\xa4n palasi Pohjois-Amerikkaan ja aloitti kautensa IHL-joukkue Houston Aerosissa. Vain seitsem\xc3\xa4n siell\xc3\xa4 pelaamansa ottelun j\xc3\xa4lkeen Klymentjev palasi taas Superliigaan ja siirtyi Metallurg Magnitogorskiin. H\xc3\xa4n voitti kauden p\xc3\xa4\xc3\xa4tteeksi Ven\xc3\xa4j\xc3\xa4n-mestaruuden._NEWLINE_Kaudella 2001\xe2\x80\x932002 Klymentjev voitti Superliigan puolustajien piste- ja sy\xc3\xb6tt\xc3\xb6p\xc3\xb6rssin tehoilla 6+24=30. H\xc3\xa4n oli my\xc3\xb6s Magnitogorskin paras sy\xc3\xb6tt\xc3\xa4j\xc3\xa4 Aleksandr Kore\xc5\xa1kovin kanssa sek\xc3\xa4 joukkueen kolmanneksi paras pistemies. Klymentjev voitti my\xc3\xb6s Magnitogorskin sis\xc3\xa4isen tehotilaston lukemalla +22. Kaudella 2002\xe2\x80\x932003 h\xc3\xa4n oli joukkueen tehokkain puolustaja Nikolai Ignatovin kanssa tehoilla 4+10=14, kuten my\xc3\xb6s yksin kaudella 2003\xe2\x80\x932004 tehoilla 2+19=21. Klymentjev jakoi liigan puolustajien pistep\xc3\xb6rssin kuudennen sijan Lokomotiv Jaroslavlin Aleksandr Guskovin ja Ak Bars Kazanin Jan Bendan kanssa. Magnitogorsk eteni aina Superliigan finaaleihin saakka, mutta Ven\xc3\xa4j\xc3\xa4n-mestaruuden vei kuitenkin Avangard Omsk otteluvoitoin 3-2. Kaksi seuraavaa kautta Klymentjev pelasi taas Kazanissa voittaen j\xc3\xa4lkimm\xc3\xa4isen kautensa 2005\xe2\x80\x932006 p\xc3\xa4\xc3\xa4tteeksi Ven\xc3\xa4j\xc3\xa4n-mestaruuden._NEWLINE_Klymentjev pelasi kauden 2006\xe2\x80\x932007 HK MVD:n riveiss\xc3\xa4 ja teki Ven\xc3\xa4j\xc3\xa4n p\xc3\xa4\xc3\xa4sarjatason yhden kauden piste-enn\xc3\xa4tyksens\xc3\xa4 tehoilla 12+27=39, joilla h\xc3\xa4n oli joukkueen toiseksi paras pistemies Aleksei T\xc5\xa1upinin j\xc3\xa4lkeen. Klymentjev jakoi Superliigan puolustajien pistep\xc3\xb6rssin kolmannen sijan Ak Bars Kazanin Raymond Giroux'n kanssa. Kauden 2007\xe2\x80\x932008 h\xc3\xa4n pelasi Avangard Omskissa ja kauden 2008\xe2\x80\x932009 Superliigan korvannutta KHL:\xc3\xa4\xc3\xa4 Torpedo Ni\xc5\xbeni Novgorodin ja Salavat Julajev Ufan joukkueissa.\n_START_SECTION_\nPaluu Kiovaan\n_START_PARAGRAPH_\nKaudeksi 2009\xe2\x80\x932010 Klymentjev palasi kasvattajaseuraansa H\xe2\x80\x99K Sokil Kiovaan pelaamaan Valko-Ven\xc3\xa4j\xc3\xa4n Ekstraligaa. H\xc3\xa4n oli joukkueen tehokkain puolustaja tehoilla 5+21=26, joilla Klymentjev sijoittui liigan puolustajien pistep\xc3\xb6rssiss\xc3\xa4 seitsem\xc3\xa4nneksi. H\xc3\xa4n voitti my\xc3\xb6s Ekstraligan j\xc3\xa4\xc3\xa4hyp\xc3\xb6rssin 141 minuutillaan. Kaudella 2010\xe2\x80\x932011 Klymentjev oli Sokilin tehokkain puolustaja ja kolmanneksi paras pistemies tehoilla 11+23=34, joilla h\xc3\xa4n jakoi liigan puolustajien pistep\xc3\xb6rssin seitsem\xc3\xa4nnen sijan HK Mogiljovin Jevgeni Letovin kanssa. Klymentjev edusti joukkuetta kauden aikana my\xc3\xb6s Continental Cupissa. Kaudella 2011\xe2\x80\x932012 h\xc3\xa4n pelasi Sokilissa kotimaansa PHL-liigaa. Kaudeksi 2012\xe2\x80\x932013 Klymentjev siirtyi samassa liigassa pelanneeseen H\xe2\x80\x99K Berkut Kiovaan. H\xc3\xa4n p\xc3\xa4\xc3\xa4tti lopettaa pelaajauransa huhtikuussa 2013.\n_START_SECTION_\nMaajoukkueura\n_START_PARAGRAPH_\nKlymentjev edusti Ukrainaa Salt Lake Cityn olympiakisoissa 2002 sek\xc3\xa4 niiden, Vancouverin 2010 ja Sot\xc5\xa1in 2014 kisojen karsinnoissa. H\xc3\xa4n pelasi my\xc3\xb6s MM-kilpailuissa vuosina 1999, 2000, 2001, 2002, 2003, 2005, 2006 ja 2007, joista viimeisimm\xc3\xa4n turnauksen j\xc3\xa4\xc3\xa4hyp\xc3\xb6rssin Klymentjev voitti 46 minuutillaan. Tuon j\xc3\xa4lkeen Ukraina on pelannut ainoastaan I-divisioonan MM-kilpailuissa, joissa Klymentjev oli mukana vuosina 2008, 2009, 2010, 2011 ja 2012. Noista kolme ensimm\xc3\xa4ist\xc3\xa4 turnausta p\xc3\xa4\xc3\xa4ttyi lohkohopeaan ja vuoden 2011 turnaus B-lohkon pronssiin. Vuoden 2012 IA-divisioonan turnauksessa Klymentjev toimi Ukrainan kapteenina ja vuoden 2010 turnauksessa varakapteenina._NEWLINE_Klymentjev pelasi my\xc3\xb6s alle 20-vuotiaiden C-sarjan MM-kilpailuissa vuonna 1993."